Okresná prokuratúra Prievidza 
M. Mišíka 22, 971 34 Prievidza 1 	

Sp. zn. : 2 Pv 404/11/3307	Prievidza, 29.11.2012
EEČ : 2-27-110-2012

U Z N E S E N I E

Trestná vec:	obvinený XXXXX 
Zločin:	Nedovolené ozbrojovanie a obchodovanie so zbraňami podľa § 294 odsek 2 Trestného zákona číslo 300/2005 Zbierky zákonov v znení zákona číslo 33/2011 Zbierky zákonov

Rozhodol: 	prokurátorka Okresnej prokuratúry Prievidza
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 9.6.2011 o 23:00 h prevzal v Bystričanoch, okres Prievidza, od XXXXX do úschovy jednu podomácky upravenú ručnú palnú opakovaciu zbraň, upravenú z dlhej palnej opakovacej malokalibrovej zbrane pušky, ČS. výroby zn. Brno, model 1ZKM451, kalibru 22, Long Rifle, bez výrobného čísla a overovacích značiek, s oceľovou hlavňou, podomácky vyrobeným tlmičom hluku výstrelu, opatrenú puškohľadom bieloruskej výroby značky GAMO, výr. č. 501804, ktoré veci uložil do hospodárskej budovy, patriacej k jeho rodinnému domu v Bystričanoch, Dlhá ulica č. 500/164, okres Prievidza a bez povolenia tieto veci prechovával do 11:35 h dňa 10.6.2011, kedy veci vydala polícii matka obvineného,
lebo obvinený nebol v čase činu pre nepríčetnosť trestne zodpovedný
Odôvodnenie:
Vyšetrovateľ PZ  Okresného riaditeľstva PZ Prievidza, Odboru kriminálnej polície dňa 10.6.2011 začal trestné stíhanie  a dňa 4.10.2011 vzniesol obvinenie XXXXX zo zločinu nedovoleného ozbrojovania a obchodovania so zbraňami podľa § 294 ods. 2 Tr. zák, ktorého sa mal obvinený dopustiť  tým, že dňa 9.6.2011 o 23:00 h prevzal v Bystričanoch, okres Prievidza, od XXXXX do úschovy jednu podomácky upravenú ručnú palnú opakovaciu zbraň, upravenú z dlhej palnej opakovacej malokalibrovej zbrane pušky, ČS. výroby zn. Brno, model 1ZKM451, kalibru 22, Long Rifle, bez výrobného čísla a overovacích značiek, s oceľovou hlavňou, podomácky vyrobeným tlmičom hluku výstrelu, opatrenú puškohľadom bieloruskej výroby značky GAMO, výr. č. 501804, ktoré veci uložil do hospodárskej budovy, patriacej k jeho rodinnému domu v Bystričanoch, Dlhá ulica č. 500/164, okres Prievidza a bez povolenia tieto veci prechovával do 11:35 h dňa 10.6.2011, kedy veci vydala polícii matka obvineného.

Po skončení vyšetrovania doručil vyšetrovateľ PZ  tunajšej prokuratúre vyšetrovací spis s návrhom na zastavenie trestného stíhania. 

Preskúmaním vyšetrovacieho spisu som zistila, že v priebehu vyšetrovania vyplynula potreba skúmania duševného stavu obvineného XXXXX. Preto po vydaní príkazu súdu sp. zn. 0Tp 440/2012  zo dňa 11.7.2012 boli uznesením policajta zo dňa 18.7.2012   pribratí znalci z odboru zdravotníctva-psychiatrie a bol vypracovaný znalecký posudok z odboru zdravotníctvo a farmácia, odvetvie psychiatria znalcami MUDr.Drobom a MUDr.Lexmannom.

Zo znaleckého posudku vyplynulo, že obvinený XXXXX v čase spáchania skutku trpel duševným ochorením - schizofréniou, čo spôsobilo, že nevedel rozpoznať protiprávnosť svojho konania ani toto konanie ovládať. Obvinený nechápe zmysel trestného konania, jeho pobyt na slobode z psychiatrického hľadiska je nebezpečný a znalci navrhli uložiť obvinenému ochranné psychiatrické liečenie ambulantnou formou. 

V zmysle § 215 ods. 1 písm. e) Trestného poriadku „Prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

V zmysle § 23 Trestného zákona „Kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak".

Vzhľadom na splnenie vyššie citovaných zákonných podmienok som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.(185 a nasl. Tr. por.)

Mgr. Eva Konopová
prokurátorka